ตลท.ขีดเส้นตาย CHUO เร่งส่งงบฯให้ครบ-ขู่เพิกถอนจากตลาดฯภายใน 31 มี.ค.นี้
ตลท.ขีดเส้นตาย CHUO เร่งส่งงบฯให้ครบ-ขู่เพิกถอนจากตลาดฯภายใน 31 มี.ค.นี้
1 ก.พ. 2561

ตลาดหลักทรัพย์แห่งประเทศไทย(ตลท.) เปิดเผยว่า ตลท.ได้แจ้งเตือนบริษัท ชูโอ เซ็นโก (ประเทศไทย) จำกัด (มหาชน) หรือ CHUO เป็นบริษัทจดทะเบียนที่เข้าข่ายอาจถูกเพิกถอน โดยตลท.ขอให้บริษัทเร่งดำเนินการแก้ไขเหตุเพิกถอนและยื่นคำขอพ้นเหตุเพิกถอนหรือคำขอขยายระยะเวลาแก้ไขเหตุแห่งการเพิกถอนแล้วแต่กรณี มายังตลาดหลักทรัพย์ฯภายในวันที่ 31 มีนาคม 2561 หากครบระยะเวลาดังกล่าวบริษัทจดทะเบียนยังไม่สามารถดำเนินการได้ ตลาดหลักทรัพย์ฯจะเสนอคณะกรรมการตลาดหลักทรัพย์ฯ เพื่อพิจารณาสั่งเพิกถอนหลักทรัพย์ของบริษัทจดทะเบียนต่อไป
ด้านสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.สั่งให้ บริษัท ชูโอ เซ็นโก (ประเทศไทย) จำกัด (มหาชน) หรือ CHUO ให้ความร่วมมือแก่ผู้สอบบัญชีในการสอบทานงบการเงินไตรมาส 1 ไตรมาส 2 และไตรมาส 3 ปี 2559 และเร่งส่งงบการเงินฉบับแก้ไขที่ผ่านการสอบทานโดยผู้สอบบัญชีแล้ว รวมทั้งเปิดเผยต่อสาธารณชนโดยเร็วที่สุด
ทั้งนี้สืบเนื่องจากผู้สอบบัญชีของ CHUO รายงานผลการสอบทาน แบบมีเงื่อนไขต่องบการเงินไตรมาส 1 และ 2 ปี 2559 เนื่องจากผู้สอบบัญชีถูกผู้บริหาร CHUO จำกัดขอบเขตการสอบทาน จึงไม่สามารถหาหลักฐานการสอบบัญชีที่เพียงพอเกี่ยวกับความคุ้มค่าของการตัดสินใจของฝ่ายบริหารในการทำรายการลงทุนในบริษัทร่วมจำนวน 2 แห่ง
ขณะที่ผู้สอบบัญชีไม่ให้ข้อสรุปจากการสอบทานงบการเงินไตรมาส 3 ปี 2559 เนื่องจากไม่สามารถสอบทานให้ได้หลักฐานที่เพียงพอในประเด็นเกี่ยวกับ (1) ความคุ้มค่าของการตัดสินใจของฝ่ายบริหารในการทำรายการลงทุนในบริษัทร่วมจำนวน 2 แห่ง  (2) ความคุ้มค่าของการตัดสินใจของฝ่ายบริหารในการอนุมัติจ่ายเงินมัดจำเพื่อการลงทุนในโครงการ Native based Scene Advertising Digital Solution
และ (3) การที่ผู้สอบบัญชีของบริษัทย่อยแสดงความเห็นต่องบการเงินบริษัทย่อยอย่างมีเงื่อนไข เนื่องจากบริษัทย่อยไม่ได้ตั้งค่าเผื่อหนี้สงสัยจะสูญ และบริษัทย่อยต้องปรับปรุงประสิทธิภาพการควบคุมภายใน เกี่ยวกับการอนุมัติการออกใบแจ้งหนี้ ค่าใช้จ่าย การจ่ายเงิน การเลือกผู้ให้บริการ และการปฏิบัติตามกฎข้อบังคับภายในประเทศ
ดังนั้นก.ล.ต. จึงแจ้ง CHUO ให้ความร่วมมือแก่ผู้สอบบัญชีในการให้ข้อมูลและเอกสารต่างๆ และนำส่งงบการเงิน ไตรมาส 1 ไตรมาส 2 และไตรมาส 3 ปี 2559 ฉบับแก้ไขที่ผ่านการสอบทานโดยผู้สอบบัญชีแล้ว รวมถึงเร่งนำส่งงบการเงินปี 2559 งบการเงินไตรมาส 1 ถึงไตรมาส 3 ปี 2560 ต่อ ก.ล.ต. เพื่อให้เป็นไปตามประกาศคณะกรรมการกำกับตลาดทุน ที่ ทจ. 44/2556 พร้อมเปิดเผยต่อสาธารณชนโดยเร็วที่สุด